Forslag til RÅDETS AFGØRELSE om godkendelse af protokol (2001) om ændring af bilaget til aftalen om handel med civile luftfartøjer

(forelagt af Kommissionen)

BEGRUNDELSE

1. Signatarerne af aftalen om handel med civile luftfartøjer blev den 6. juni 2001 i Genève gennem deres repræsentanter enige om protokol (2001) om ændring af bilaget til aftalen om handel med civile luftfartøjer, hvormed ændringerne i versionerne fra 1992, 1996 og 2002 af det harmoniserede varebeskrivelses- og varenomenklatursystem indarbejdes i bilaget til aftalen, ligesom aftalens produktdækning udvides.

2. Protokollen vedrører kun told og afgifter i henhold til aftalens artikel 2. Undtagen for så vidt angår den toldfri behandling af produkter, der er omfattet af protokollen, er der intet i protokollen eller den herved ændrede aftale, der ændrer eller påvirker en signatars rettigheder og forpligtelser, som de eksisterer på dagen for protokollens ikrafttræden i henhold til nogen af WTO-aftaler, der er nævnt i artikel II til Marrakech-overenskomsten om oprettelse af Verdenshandelsorganisationen.

3. Kommissionen forelægger derfor Rådet et forslag til afgørelse om godkendelse af protokol (2001).

2002/0055 (ACC)

Forslag til RÅDETS AFGØRELSE om godkendelse af protokol (2001) om ændring af bilaget til aftalen om handel med civile luftfartøjer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, sammenholdt med artikel 300, stk. 2, første punktum,

under henvisning til forslag fra Kommissionen og

ud fra følgende betragtninger:

(1) Rådets afgørelse nr. 80/271/EØF [1] godkendte indgåelsen af GATT-aftalen om handel med civile luftfartøjer ("aftalen").

[1] EFT L 71 af 17.3.1980, s. 1-2.

(2) Signatarerne af aftalen blev den 6. juni 2001 i Genève gennem deres repræsentanter enige om protokol (2001) om ændring af bilaget til aftalen om handel med civile luftfartøjer, hvormed ændringerne i versionerne fra 1992, 1996 og 2002 af det harmoniserede varebeskrivelses- og varenomenklatursystem indarbejdes i bilaget til aftalen, ligesom aftalens produktdækning udvides.

(3) Protokollen bør derfor godkendes -

TRUFFET FØLGENDE AFGØRELSE:

Artikel 1

Protokol (2001) om ændring af bilaget til aftalen om handel med civile luftfartøjer godkendes hermed. Teksten til protokollen er knyttet som bilag til denne afgørelse.

Artikel 2

Formanden for Rådet bemyndiges til at udpege den person, der er beføjet til at undertegne aftalen med bindende virkning for Fællesskabet.

Udfærdiget i Bruxelles,

På Rådets vegne

Formand

BILAG PROTOKOL (2001) OM ÆNDRING AF BILAGET TIL AFTALEN OM HANDEL MED CIVILE LUFTFARTØJER

Signatarerne af aftalen om handel med civile luftfartøjer (i det følgende "aftalen"),

SOM HAR ført forhandlinger med henblik på at indarbejde ændringerne i versionerne fra 1992, 1996 og 2002 af det harmoniserede varebeskrivelses- og varenomenklatursystem (i det følgende "det harmoniserede system") i bilaget til aftalen, og med henblik på at udvide aftalens produktdækning,

ER gennem deres repræsentanter blevet enige om følgende:

1. Bilaget, der er knyttet til denne protokol, erstatter ved sin ikrafttræden i henhold til stk. 3 bilaget til aftalen som fastlagt ved protokol (1986) om ændring af bilaget til aftalen om handel med civile luftfartøjer.

2. Denne protokol er åben for signatarernes accept, ved undertegnelse eller på anden måde, indtil den 31. oktober 2001 eller en senere dato, der besluttes af Udvalget om Handel med Civile Luftfartøjer [2].

[2] Den 21. november 2001 besluttede udvalget at udvide datoen for accept af protokollen på ubestemt tidspunkt (TCA/7).

3. Denne protokol træder i kraft den 1. januar 2002 for de signatarer, der har accepteret den. For alle andre signatarer træder den i kraft på dagen efter dens accept.

4. Denne protokol deponeres hos generaldirektøren for Verdenshandelsorganisationen, som straks overdrager hvert signatar og hvert medlem en certificeret kopi heraf og en notifikation af hver accept heraf, jf. stk. 2.

5. Denne protokol registreres i overensstemmelse med artikel 102 i De Forenede Nationers Pagt.

6. Denne protokol beskæftiger sig kun med told og afgifter i henhold til aftalens artikel 2. Undtagen med hensyn til kravet om toldfri behandling af produkter, der er omfattet af denne protokol, er der intet i denne protokol eller den herved ændrede aftale, der ændrer eller påvirker en signatars rettigheder og forpligtelser i den form, de har på dagen før denne protokols ikrafttræden i henhold til nogen af de WTO-aftaler, der er nævnt i artikel II i Marrakech-overenskomsten om oprettelse af Verdenshandels organisationen.UDFÆRDIGET i Genève den sjette juni 2001 i et eksemplar på engelsk, fransk og spansk, idet hver af disse tekster er autentiske.

BILAG PRODUKTDÆKNING

1. Produktdækningen er defineret i artikel 1 i aftalen om handel med civile luftfartøjer.

Signatarerne er enige om, at de produkter, der er omfattet af de beskrivelser, der er anført ndf. og klassificeret i overensstemmelse med de positioner og underpositioner i det harmoniserede system, der er angivet ved siden af, indrømmes toldfri behandling, hvis disse produkter anvendes i civile luftfartøjer eller stationært flyvetræningsudstyr [3] og til indbygning heri i forbindelse med disses fremstilling, reparation, ombygning eller ændring.

[3] Med henblik på artikel 1. stk. 1, i denne aftale betragtes stationære flyvesimulatorer som "stationært flyvetræningsudstyr", jf. pos. 8805.29 i det harmoniserede system.

Disse produkter omfatter ikke:

et ufuldstændigt eller ikke-færdigbearbejdet produkt, medmindre det har væsentlig karakter af fuldstændig eller færdigbearbejdet del, komponent, underenhed eller udstyrsdel i et civilt luftfartøj eller stationært flyvetræningsudstyr (f.eks. en artikel, der har et komponentnummer fra en fabrikant af civile luftfartøjer),

materialer under nogen form (f.eks. plader, profiler, stålbånd, stænger, rør eller andre former), medmindre de er skåret til eller formet med henblik på indbygning i et civilt luftfartøj eller et stationært flyvetræningsudstyr* (f.eks. en artikel, der har et komponentnummer fra en fabrikant af civile luftfartøjer),

råmaterialer og hjælpematerialer.

I dette bilag er der anført et "Ex" til angivelse af, at den anførte produktbeskrivelse ikke dækker hele spektret af produkter under det harmoniserede systems positioner og underpositioner.

>TABELPOSITION>